**MNB azonosító kód: R19**

**MÓDSZERTANI SEGÉDLET**

**Nem pénzügyi vállalatok tájékoztató mérlegadatai**

# Általános tudnivalók

### Az adatszolgáltatásban szerepeltetendő adatok

Az adatszolgáltatás az előzetes – évközi negyedéves, illetve év végi – mérlegadatokra vonatkozik. Az adatszolgáltatást a magyar számviteli előírások szerinti éves egyedi beszámolót készítő adatszolgáltatónak a magyar számviteli előírások (HAS) szerinti mérlegadatok, a nemzetközi számviteli sztenderdek (IFRS-ek) szerinti éves egyedi beszámolót készítő adatszolgáltatónak az IFRS-ek szerinti mérlegadatok alapján kell kitöltenie.

Amennyiben az üzleti év végére vonatkozó adatok javítása válik szükségessé, és a javítás idején az éves beszámoló adatai már rendelkezésre állnak, akkor a javítással együtt az adatszolgáltatásban szereplő adatokat egyúttal módosítani kell az éves beszámolóban szereplő adatokra. Egyéb esetben az adatszolgáltatást az éves beszámoló végleges adatai alapján nem kell megismételni.

A jelentést negyedévente kell elkészíteni, és a tárgyidőszakot követő hónap 30. napjáig az adatszolgáltatási rendszeren keresztül beküldeni annak a negyedévnek a megjelölésével, mint vonatkozási idővel, amelyről a jelentés készül (pl. a 2023 I. negyedévéről szóló jelentés vonatkozási ideje 2023N1).

### Az adatok számbavétele

Az adatszolgáltatásban az állományi adatokat a tárgynegyedév – ami megegyezik a naptári negyedévvel – utolsó napjára vonatkozóan kell megadni. Az eltérő üzleti évet választó adatszolgáltatónak is a naptári negyedévet kell tárgynegyedévnek venni. Azok az eltérő üzleti évet választó jelentők, akiknél a fordulónap nem esik egybe a naptári negyedév végével, szintén a naptári negyedév végére vonatkozó állományi adatokat kell, hogy szerepeltessék az adatszolgáltatásban. Az eredményben az üzleti év kezdetétől a tárgynegyedév végéig felhalmozott összeget kell jelenteni. (Például a május 31-i mérleg fordulónappal rendelkező adatszolgáltató második negyedévről szóló adatszolgáltatásában csak a júniusi eredmény szerepelhet.)

A bekért mérlegadatok az adatszolgáltató saját, nem konszolidált, összesített (nem csak a külfölddel szemben fennálló), külföldi fióktelepekkel együttes és hazai fizetőeszközben kifejezett (átszámított) tételei. A valutában, devizában fennálló tételek forintra történő átszámítása az adatszolgáltató által használt árfolyamok segítségével, ennek hiányában MNB középárfolyamon történhet. Amennyiben a külföldi fióktelepekkel rendelkező vállalat képes külön, kizárólag a belföldi vállalatrészre vonatkozóan teljes mérleget készíteni úgy, hogy a külföldi fióktelepekkel való kapcsolatát és az ezekhez kapcsolódó részesedési viszonyt a belföldi vállalatrész mérlegében kezeli (integrálja), elektronikus úton tett előzetes bejelentést (e-mail cím: statadatszolg@mnb.hu) követően lehetősége van az adatszolgáltatásban kizárólag a belföldi vállalatrész külföldi fióktelepek nélküli mérlegadatainak jelentésére.

Az adatokat millió forintban, egész számra kerekítve kell megadni, N/A (nincs adat) formátum nem rögzíthető.

A külföldi pénznemben nyilvántartott eszközöket és kötelezettségeket az adatszolgáltató által használt árfolyamon, ennek hiányában az MNB által a tárgynegyedév utolsó napjára vonatkozóan közzétett hivatalos árfolyamon kell forintra átszámítani. Így kell eljárni abban az esetben is, ha az adatszolgáltató nem forintban vezeti a könyveit.

# A TAJ tábla kitöltésével kapcsolatos részletes tudnivalók

**TAJ tábla** – Általános, nem konszolidált, külföldi fióktelepekkel együttes mérlegadatok (millió Ft-ban)

01-02. sor: „*Nem pénzügyi eszközök összesen (immateriális javak + tárgyi eszközök + készletek) nettó értéken (01≥02)*”, illetve az „*ebből adott előlegek (immateriális javakra, beruházásokra, készletekre, ha ezek része, HAS)*”

A Nem pénzügyi eszközök összesen kategória együttesen tartalmazza az immateriális javak, tárgyi eszközök és készletek mérlegcsoportok összegét (állományát) az időszak végén, mérleg szerinti nettó értéken.

A 02. sorban a mérleg szerinti immateriális javak, tárgyi eszközök, készletek eszközcsoportokban szereplő adott előlegek együttes összegét (immateriális javakra adott előlegek, beruházásokra adott előlegek, készletekre adott előlegek együtt) szükséges feltüntetni azon adatszolgáltatók esetében, melyek a magyar számviteli szabályok (HAS) szerint készítik el az éves beszámolójukat. IFRS-t alkalmazó adatszolgáltatók esetében az immateriális javakra, beruházásokra, készletekre adott előlegek nem képezik részét a nem pénzügyi eszközöknek, így azokat nem a 02. soron, hanem vagy a befektetett pénzügyi eszközök (03. sor) között vagy a követelésként elszámolt adott előlegek között (08. sor) kérjük jelenteni.

A nem pénzügyi eszközök között kell viszont szerepeltetni az IFRS-t alkalmazó adatszolgáltatók esetében az operatív lízing keretében kölcsönadott eszközöket.

03. sor: „*Befektetett pénzügyi eszközök összesen (03≥04+05)*”

A Befektetett pénzügyi eszközök összesen az adatszolgáltató tulajdonában lévő, tartósan (egy éven túl) használni szándékozott pénzügyi eszközöket tartalmazza. Idetartoznak a tartós befektetésnek számító részesedések, tartósan adott kölcsönök, értékpapírok, hosszú lejáratú bankbetétek, illetve egyéb hosszú lejáratú követelések. Idetartoznak az IFRS-t alkalmazó adatszolgáltatók esetében a befektetések és a halasztott adókövetelések is. Ez utóbbi a befektetett pénzügyi eszközök összesen (03-as) sor részét képezi, azonban azt a 03-as sor alábontásaiban már nem kell külön kiemelni. A befektetett pénzügyi eszközöket könyv szerinti nettó (értékhelyesbítéssel, értékelési különbözettel vagy értékvesztéssel korrigált) értéken kell megadni. Ebből ki kell emelni a 04. sorban a tartós részesedéseket és az 05. sorban a tartósan adott kölcsönöket. Ezek együttes értéke kisebb vagy egyenlő, mint a 03. sor összege.

04. sor: „*Tartós részesedések (kapcsolt, illetve bármely részesedési viszonyban lévő vállalkozásokban is)*” – a 03. sor része

Az adatszolgáltató tulajdonában lévő részvények, egyéb részesedések könyv szerinti nettó (értékhelyesbítéssel, értékelési különbözettel vagy értékvesztéssel korrigált) értékét kell megadni, kiemelve a befektetett pénzügyi eszközökből.

05-06. sor: „*Tartósan adott kölcsönök, letétek, cash-pool, pénzügyi lízing (kapcsolt, illetve bármely részesedési viszonyban álló vállalkozásokkal szemben is) (05≥06)*” – a 03. sor része, illetve az „*ebből külfölddel kapcsolatos tartósan adott kölcsönök, letétek, cash-pool, pénzügyi lízing*”

és a

11-12. sor: „*Rövid lejáratra adott kölcsönök, letétek, cash-pool, pénzügyi lízing (kapcsolt, illetve bármely részesedési viszonyban álló vállalkozásokkal szemben is) (11≥12)*” – a 07. sor része, illetve az „*ebből külföldre nyújtott rövid lejáratú kölcsönök, letétek, cash-pool, pénzügyi lízing*”

Az adott kölcsönök alatt a befektetett pénzügyi eszközök és a követelések között szereplő, bármely belföldi vagy külföldi vállalati partnernek kölcsönadott pénzeszköz állományát kell érteni, ideértve a kapcsolt, illetve bármely részesedési viszonyban lévő vállalkozásokat, illetve az adatszolgáltató munkavállalóit is. Az adatokat mérleg szerinti nettó (értékvesztéssel csökkentett) értéken kell szerepeltetni az adatszolgáltatásban. Adott kölcsönnek számít az adatszolgáltatás szempontjából a vállalkozás által a belföldi és külföldi partnereknek nyújtott hitel, a belföldi és külföldi vállalatnál vezetett elszámolási számla pozitív egyenlege, a cash-pool konstrukcióból adódó, belföldi és külföldi vállalati partnerekkel szemben fennálló követelés állomány, a belföldi és külföldi partnerrel szemben fennálló pénzügyi lízing-, repó- és váltókövetelés, elhelyezett letét, kaució, fedezet, óvadék, pénzügyi lízing, a részletre, a halasztott fizetéssel történt értékesítés miatti követelés is. Amennyiben az adatszolgáltató a kölcsönök elhatárolt kamatát a befektetett pénzügyi eszközök vagy a követelések között, nem pedig aktív időbeli elhatárolásként mutatja ki, azok összegét az adott kölcsönnél kell jelenteni.

Nem szerepeltetendő azonban az osztalékkövetelés, a jegyzett tőke emeléséből, illetve leszállításából adódó követelés, az adott előleg és a vevőkövetelés. A 06. és 12. sorban a külfölddel kapcsolatos részt kell kiemelni.

07. sor: „*Követelések összesen (vevők és egyéb rövid lejáratú követelések, pénzügyi eszközök) (07=08+09+11+13)*”

A Követelések összesen az adatszolgáltató által forgóeszköznek minősített, azaz jellemzően éven belüli felhasználásra szolgáló pénzügyi eszközöket tartalmazza az értékpapírok és pénzeszközök kivételével. Ide tartoznak tehát a munkavállalókkal, az állami költségvetéssel vagy üzleti partnerekkel kapcsolatos, különféle szállítási, vállalkozási, szolgáltatási és egyéb szerződésekből jogszerűen eredő, pénzértékben kifejezett fizetési igények. A követeléseket könyv szerinti nettó (értékhelyesbítéssel, értékelési különbözettel vagy értékvesztéssel korrigált) értéken kell megadni. Ebből ki kell emelni a 08. sorban a követelésként elszámolt adott előlegeket, a 09. sorban az áruszállításból és szolgáltatásnyújtásból származó követeléseket, a 11. sorban a rövid lejáratra adott kölcsönöket és a 13. sorban az egyéb követeléseket. Ezek együttes értéke egyenlő a 07. sor összegével.

08. sor: „*Követelésként elszámolt, szállítóknak adott előlegek (áruszállításra, szolgáltatásra)*” – a 07. sor része

Követelésként elszámolt adott előlegként kell kimutatni azokat az üzleti partnereknek (szállítóknak) adott előlegeket, amelyek nem szerepelnek a tárgyi eszközök, az immateriális javak vagy a készletek mérleg szerinti értékében, azaz az adatszolgáltató a beszámolójában a követelések között szerepelteti ezeket. A magyar számviteli előírásokat alkalmazó adatszolgáltatónak ebben a sorban az áruszállításra vagy szolgáltatásra adott előlegeket kell feltüntetnie. Az IFRS-eket alkalmazó adatszolgáltatónak az immateriális javakra, beruházásokra, készletekre adott előlegeket e soron kell kimutatnia, ha azok nem képezik a befektetett pénzügyi eszközök részét.

09-10. sor: „*Követelések áruszállításból és szolgáltatásnyújtásból (kapcsolt, illetve bármely részesedési viszonyban álló vállalkozásokkal szemben is) (09≥10)*” – a 07. sor része, illetve az „*ebből külfölddel kapcsolatos vevő követelések*”

és a

25-26. sor: „*Kötelezettségek áruszállításból és szolgáltatásnyújtásból (kapcsolt, illetve bármely részesedési viszonyban álló vállalkozásokkal szemben is) (25≥26)*” – a 23. sor része, illetve az „*ebből külfölddel kapcsolatos szállítói kötelezettségek*”

Az áruszállításból és szolgáltatásnyújtásból származó követelések és kötelezettségek időszak végi állományát kell itt jelenteni, beleértve a kapcsolt, illetve bármely részesedési viszonyban lévő vállalkozásokkal szemben fennálló ilyen típusú követelések, illetve kötelezettségek állományát is. A 10. és 26. sorban a külfölddel kapcsolatos tételeket kell kiemelni. A követeléseket mérleg szerinti nettó (értékvesztéssel csökkentett) értéken kell jelenteni.

13. sor: „*Egyéb követelések*” – a 07. sor része

Egyéb követelésként kell kimutatni minden olyan követelést, amely nem sorolható az adott előlegek, a vevőkövetelések és az adott kölcsönök közé. Ide tartozik különösen a munkavállalók felé fennálló egyéb követelés, a visszaigényelt adó, az igényelt, de még nem teljesített támogatás értéke, a származékos ügyletek pozitív értékelési különbözete, a követelések értékelési különbözete, illetve az osztalékkövetelés is.

Az egyéb követeléseken belüli származékos ügyletek pozitív értékelési különbözetét a 42. soron külön ki kell emelni.

14-15. sor: „*Értékpapírok (forgóeszközök része) (14≥15)*”, illetve az „*ebből saját és idegen részvények, részesedések*”

Az Értékpapírok között kell feltüntetni az adatszolgáltató tulajdonában lévő valamennyi rövid lejáratra tartott értékpapírt, részesedést, részvényt, üzletrészt; a 15. soron mindebből ki kell emelni a saját és az idegen részvények, üzletrészek értékét.

16-17. sor: „*Pénzeszközök összesen (16≥17)*”, illetve az „*ebből pénztári készpénz állománya (forint, valuta együtt)*” – a 16. sor része

Pénzeszközként a bankszámlák pozitív egyenlege, a belföldi és külföldi bankbetétek és csekkek, illetve a pénztári készpénz állománya mutatható ki, könyv szerinti nettó értéken. Az értékpapírok és a vállalati partnernél vezetett elszámolási számlák, cash-pool számlák nem képezhetik részét a pénzeszközöknek. Ebből kiemelve a 17. sorban kell megadni az adatszolgáltató pénztári készpénz állományának adatait. A pénzeszközökből nem tartoznak ide a számlák, bankbetétek és csekkek, csak a házipénztárban lévő forint és valuta készpénz. A valuta állományt a negyedév végén forintra átszámítva, a forint készpénzzel együtt, millióra kerekítve kell megadni.

18. sor: „*Aktív időbeli elhatárolások*”

E soron kell szerepeltetni az aktív időbeli elhatárolások értékét. IFRS-eket alkalmazó adatszolgáltató csak akkor rögzíthet itt értéket, ha az aktív időbeli elhatárolást a számviteli mérlegében is elkülönítve tünteti fel.

19-23. sor: „*Hátrasorolt és hosszú lejáratú kötelezettségek összesen, céltartalékok nélkül (19≥20+21)*”, „*Hosszú lejáratú kötelezettségek kibocsátott értékpapírokból (kötvénytartozás)*”, „*Hosszú lejáratra kapott hitelek, kölcsönök, letétek, pénzügyi lízing tartozások (21≥22)*”, illetve az „*ebből külföldről felvett hosszú lejáratú hitelek, kölcsönök, letétek, pénzügyi lízing tartozások*” – a 21. sor része, és „*Rövid lejáratú kötelezettségek összesen, céltartalékok nélkül (23=24+25+27+29)*”

A Hátrasorolt és hosszú lejáratú kötelezettségek összesen soron belül összevontan kell feltüntetni a hátrasorolt és a hosszú lejáratú kötelezettségeket. A sor tartalmát a saját tőkével összhangban kell meghatározni oly módon, hogy a saját tőkében foglalt tőkeelemek, tőkeinstrumentumok ne szerepeljenek a kötelezettségek között. Hosszú lejáratú kötelezettségként e sorba kérjük besorolni valamennyi éven túli lejáratú kötelezettséget. Ebből kiemelésként külön sorban az adatszolgáltató által kibocsátott értékpapírok (kötvények) állományát (20. sor) és a hitelek, kölcsönök, letétek, pénzügyi lízing értékét (21. sor) kell jelenteni. Egyéb típusú hátrasorolt és hosszú lejáratú kötelezettség (vagyonkezelésbe vett állami vagyon, átvett támogatási előleg vagy származékos ügylet miatt fennálló kötelezettség) nincs kiemelve a részletező sorokban, ezért az összesen érték nagyobb vagy egyenlő a két bontás sor összegénél (19≥20+21).

A rövid lejáratú kötelezettségeket összesítve, céltartalékok nélkül szükséges jelenteni (a magyar számviteli előírások, illetve az IFRS-ek alkalmazása esetén is) (23. sor), illetve e sorból ki kell emelni a 24. sorban a vevőktől kapott előlegeket, a 25. sorban az áruszállításból és szolgáltatásnyújtásból származó kötelezettségeket, a 27. sorban a rövid lejáratra kapott hiteleket, kölcsönöket, letéteket, cash-pool kötelezettségeket, pénzügyi lízingeket és a 29. sorban az egyéb rövid lejáratú kötelezettségeket. Ezek együttes értéke egyenlő a 23. sor összegével.

22. sor: „*ebből külföldről felvett hosszú lejáratú hitelek, kölcsönök, letétek, pénzügyi lízing tartozások*” – a 21. sor része

A hosszú lejáratú kötelezettségek között szereplő bármely külföldi partnertől felvett hitel és kölcsön típusú tartozások, letétek, pénzügyi lízing tartozások együttes összegét kell szerepeltetni ezen a soron. Figyelembe kell venni a részesedési viszonyban lévő vállalkozásoktól felvett kölcsönöket is.

24. sor: „*Vevőktől kapott előlegek*” – a 23. sor része

A számviteli előírások szerinti tartalommal kell kitölteni ezt a sort, ideértve a részesedési viszonyban lévő vállalkozásokkal szembeni ilyen típusú kötelezettségeket is.

27-28. sor: „*Rövid lejáratra kapott hitelek, kölcsönök, letétek, cash-pool, pénzügyi lízing (kapcsolt, illetve bármely részesedési viszonyban álló vállalkozásokkal szemben is) (27≥28)*” – a 23. sor része, illetve az „*ebből külföldről felvett rövid lejáratú hitelek, kölcsönök, letétek, cash-pool, pénzügyi lízing*”

A rövid lejáratú kötelezettségek között szereplő, bármely hitelezővel szemben fennálló hitelek, kölcsönök, kapott letétek, cash-pool tartozások, pénzügyi lízingek együttes állományát kell jelenteni. A kapcsolt és egyéb részesedési viszonyban lévő vállalkozásokkal szembeni ilyen típusú kötelezettségeket is figyelembe kell venni. Az adatszolgáltató által kibocsátott értékpapírok (kötvények) állománya nem szerepelhet a hiteltartozások között. A cash-pool-ból származó kötelezettségeket a 27. soron szükséges jelenteni, melyből az alábontó 28. soron kell kimutatni a külföldről felvett rövid lejáratú hiteleket, kölcsönöket, kapott letéteket, cash-pool tartozásokat és pénzügyi lízing kötelezettségeket.

29. sor: „*Egyéb rövid lejáratú kötelezettségek*” – a 23. sor része

Egyéb rövid lejáratú kötelezettségként kell kimutatni minden olyan rövid lejáratú kötelezettséget, amely nem tartozik a vevőktől kapott előlegek, a szállítói tartozások vagy a kapott hitelek, kölcsönök közé. Ide tartozik különösen a [munkavállaló](https://www.rsm.hu/kisokos/munkavallalo)kkal, a [költség](https://www.rsm.hu/kisokos/koltseg)vetéssel, az önkormányzatokkal kapcsolatos elszámolások, valamint az utólag adott engedmény miatti kötelezettség, az adatszolgáltatót terhelő egyéb kötelezettségek (biztosítóval szembeni kötelezettség, kártérítés, pénzügyi intézmény felé fennálló egyéb kötelezettség) összege, továbbá a származékos ügyletek negatív értékelési különbözete, a kötelezettségek értékelési különbözete és a jóváhagyott osztalékból származó tulajdonosokkal szembeni kötelezettség. Az egyéb rövid lejáratú kötelezettségeken belüli származékos ügyletek negatív értékelési különbözetét a 43. soron külön ki kell emelni.

30. sor: „*Passzív időbeli elhatárolások*”

E soron kell szerepeltetni a passzív időbeli elhatárolások értékét. IFRS-eket alkalmazó adatszolgáltató csak akkor rögzíthet itt értéket, ha a passzív időbeli elhatárolást a számviteli mérlegében is elkülönítve tünteti fel.

31-37. sor: „*Jegyzett tőke*”, „*Visszavásárolt saját részvény, részesedés névértéken*”, „*Tőketartalék*”, „*Eredménytartalék*”, „*Egyéb tartalékok és tőkeelemek*”, „*Évközi (előzetes) eredmény (éven belül halmozott, adózott eredmény, osztalékkal együtt)*”, „*Évközi (előzetes) saját tőke (37=31+33+34+35+36)*”

A számviteli törvény által definiált saját tőkét és annak részeit kell ezeken a sorokon szerepeltetni. Amennyiben az adatszolgáltató IFRS-ek szerinti éves beszámolót készít, akkor az annak megfelelő saját tőkét kell a táblában szerepeltetni.

A „Visszavásárolt saját részvény, részesedés névértéken” (32.) soron a vállalat által visszavásárolt saját részvény, részesedés névértékét kell feltüntetni a részvény, részesedés értékesítéséig vagy bevonásának cégbírósági bejegyzéséig. A tájékoztató sort a vállalat által alkalmazott számviteli előírásoktól függetlenül ki kell tölteni.

Az évközi (előzetes) eredmény (36. sor) az üzleti év első napjától a tárgynegyedév utolsó napjáig tartó időszak alatt felhalmozódott, tárgyidőszakra vonatkozó, eredményt terhelő adófizetési kötelezettséggel korrigált, de osztalékfizetéssel nem csökkentett adózott eredmény. A jelentett eredményben − és így a számított saját tőkében is − az üzleti évre vonatkozóan esetlegesen már megszavazott, vagy akár már (osztalékelőleg formájában) ki is fizetett osztaléknak, tulajdonosi jövedelemnek benne kell lennie. Amennyiben év közben, illetve az adatszolgáltatás határidejéig nem készül teljes körű zárás, az eredmény meghatározásánál becslést kell alkalmazni a pontosabb adatok megadása érdekében.

38. sor: „*Céltartalékok (HAS és IFRS is)*”

Céltartalékok között kell jelenteni az adatszolgáltató által a várható kötelezettségekre, a jövőbeni költségekre és az egyéb célból képzett céltartalékok összegét. Az IFRS-eket alkalmazó adatszolgáltatónak is e sorban kell szerepeltetnie a céltartalékokat, nem pedig a hosszú vagy a rövid lejáratú kötelezettségek között.

39. sor: „*Mérlegfőösszeg (39=01+03+07+14+16+18 és 39=19+23+30+37+38)*”

Év közben az eszközök és a források egy részének esetleges becslése miatt becslést is tartalmazhat. Fenn kell azonban állnia a táblán belül az alábbi összefüggéseknek:

* 39. sor = 01. sor + 03. sor + 07. sor + 14. sor + 16. sor + 18. sor és
* 39. sor = 19. sor + 23. sor + 30. sor + 37. sor + 38. sor

E sornak tartalmaznia kell a magyar számviteli előírások (HAS) szerinti éves egyedi beszámolót készítő adatszolgáltatók esetében az aktív és a passzív időbeli elhatárolások értékét is.

40-41. sor: „*Tájékoztató adat: Belföldi vállalatnak adott forint kölcsön, letét, pénzügyi lízing, cash-pool (hosszú+rövid állomány) (40≤05+11)*” és „*Tájékoztató adat: Belföldi vállalatnak adott deviza kölcsön, letét, pénzügyi lízing, cash-pool (hosszú+rövid állomány) (41≤05+11)*”

Az adatszolgáltató által belföldi vállalatnak adott forint és deviza kölcsön, letét, pénzügyi lízing és cash-pool (hosszú és rövid állományi) adatokat kell jelenteni, kiemelve a tartósan adott kölcsönök (05. sor) és a rövid lejáratra adott kölcsönök (11. sor) együttes értékéből (40≤05+11 és 41≤05+11). Mivel az adatszolgáltató belföldi magánszemélyeknek, munkavállalóknak, továbbá pénzügyi vagy nonprofit szervezeteknek, esetleg állami vagy önkormányzati intézményeknek is adhat kölcsönt (helyezhet el azoknál letétet, fedezetet, betétet), a külföldre nyújtott és a belföldi vállalatoknak adott kölcsönök együttes összege lehet kisebb az adott kölcsönök 05. soron és 11. soron szereplő együttes összegénél (06+12+40+41≤05+11).

42. sor: „*Tájékoztató adat: Származékos ügyletek pozitív értékelési különbözete*”

E soron a vonatkozó eszköz oldali tételeken (pl. befektetett pénzügyi eszközök, egyéb követelések) belül fennálló származékos ügyletek (pénzügyi derivatívák) pozitív értékelési különbözetét kell jelenteni.

43. sor: „*Tájékoztató adat: Származékos ügyletek negatív értékelési különbözete*”

E soron a vonatkozó forrás oldali tételeken (pl. hosszú lejáratú kötelezettségek, egyéb rövid lejáratú kötelezettségek) belül fennálló származékos ügyletek (pénzügyi derivatívák) negatív értékelési különbözetét kell jelenteni.